ອັດກອງປະຊຸມຄັ້ງທີ 14 ຄະນະບໍລິຫານງານສູນກາງພັກກອມມູນິດ ຫວຽດນາມຊຸກທີ 11
ອັດກອງປະຊຸມຄັ້ງທີ 14ຄະນະບໍລິຫານງານສູນກາງ
ພັກກອມມູນິດຫວຽດນາມຊຸກທີ11
(ພາບ: HienHoa)
ພາຍຫລັງ 3 ມື້ແຫ່ງການເຮັດວຽກ, ກອງປະຊຸມຄັ້ງທີ 14 ຄະນະບໍລິຫານງານສູນກາງພັກກອມມູນິດ ຫວຽດນາມ ຊຸກທີ 11 ອັດລົງໃນຕອນບ່າຍວັນທີ 13/01. ທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດ ຫວຽດນາມ ຫງວຽນຟູຈ້ອງ ເປັນປະທານກອງປະຊຸມ ແລະ ມີບົດກ່າວປາໄສສຳຄັນຢືນຢັນວ່າ: ກອງປະຊຸມໄດ້ສຳເລັດຜົນຢ່າງຈົບງາມ, ປະຕິບັດສຳເລັດວຽກງານກະກຽມໃຫ້ແກ່ກອງປະຊຸມໃຫຍ່ທົ່ວປະເທດຄັ້ງທີ 12 ຂອງພັກ.
ທ່ານເລຂາທິການໃຫຍ່ ຫງວຽນຟູຈ້ອງ ໃຫ້ຮູ້ວ່າ: ກອງປະຊຸມໄດ້ສຸມໃສ່ປຶກສາຫາລື, ເປັນເອກະພາບສູງກ່ຽວກັບແຜນນະໂຍບາຍລົງນາມ, ເຊັນອະນຸມັດສັນຍາຄູ່ຮ່ວມມືຂ້າມປາຊີຟິກ (TPP) ຕາມຂໍ້ກຳນົດຂອງກົດໝາຍກ່ຽວກັບການລົງນາມ, ເຂົ້າຮ່ວມບັນດາສົນທິສັນຍາສາກົນ:
“ສູນກາງຢືນຢັນວ່າ: ກາລະໂອກາດເຊິ່ງສັນຍາ TPP ນຳມາໃຫ້ ຫວຽດນາມ ແມ່ນໃຫຍ່ຫລວງທີ່ສຸດ. ແຕ່ການທ້າທາຍ, ຄວາມຫຍຸງຍາກກໍ່ບໍ່ແມ່ນໜ້ວຍ. ແຕ່ການທ້າທາຍເຫຼົ່ານັ້ນ ໄດ້ຮັບການຮັບຮູ້ ແລະ ດ້ວຍບົດຮຽນຂອງ 30 ປີແຫ່ງການປ່ຽນໃມ່, ເຊື່ອມໂຍງເສດຖະກິດກັບສາກົນ, ດ້ວຍຄວາມມານະພະຍາຍາມ, ຫົວຄິດປະດິດສ້າງ ແລະ ຄວາມຕັດສິນໃຈສູງຂອງທົ່ວພັກ, ທົ່ວກອງທັບ, ທົ່ວປວງຊົນ ຫວຽດນາມ ແລະ ປະຊາຄົມວິສາຫະກິດ, ພວກເຮົາມີຄວາມເຊື່ອໝັ້ນຕໍ່ຄວາມສາມາດຜ່ານຜ່າສິ່ງທ້າທາຍ, ກຳແໜ້ນກາລະໂອກາດໂດຍສັນຍາ TPP ນຳມາໃຫ້ ເພື່ອພັດທະນາປະເທດ ຫວຽດນາມ ຢ່າງໄວ ແລະ ໝັ້ນຄົງ”.
ຄະນະບໍລິຫານງານສູນກາງມອບໃຫ້ຄະນະກຳມະການພັກລັດຖະບານຊີ້ນຳຄະນະເຈລະຈາ ສືບຕໍ່ຮ້ອງກັບບັນດາຝ່າຍເຂົ້າຮ່ວມ TPP ປະຕິບັດສຳເລັດບັນດາລະບຽບການ ແລະ ລົງນາມໃນສັນຍາຢ່າງເປັນທາງການໃນຕົ້ນເດືອນ 2/2016.
ກ່ຽວກັບເນື້ອໃນກະກຽມບຸກຄະລາກອນໃຫ້ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກກອມມູນິດ ຫວຽດນາມ, ທ່ານເລຂາທິການໃຫຍ່ ຫງວຽນຟູຈ້ອງ ຊີ້ແຈ້ງວ່າ:
“ຄະນະບໍລິການງານສູນກາງໄດ້ປຶກສາຫາລືຢ່າງປະຊາທິປະໄຕ, ກົງໄປກົງມາ, ມີຄວາມຮັບຜິດຊອບ ແລະ ລົງມະຕິຮັບຮອງເອົາບຸກຄະລາກອນ ແຕ່ງຕັ້ງເພີ່ມເຕີມກຳມະການສູນກາງຊຸດທີ 11 ບາງທ່ານ ໃນກໍລະນີ “ພິເສດ” ສະໝັກເລືອກຕັ້ງຄືນໃໝ່ໃນ ຊຸດທີ 12 ແລະ ບັນຊີລາຍຊື່ແຕ່ງຕັ້ງບັນດາສະຫາຍສະໝັກຮັບເລືອກຕັ້ງເຂົ້າບັນດາຕຳແໜ່ງການນຳຫຼັກແຫຼ່ງຂອງພັກ ແລະ ລັດອາຍຸການຊຸດທີ 12 ດ້ວຍຈຳນວນບັດສະໜັບສະໜູນສູງ”.
ທ່ານເລຂາທິການໃຫຍ່ ຫງວຽນຟູຈ້ອງ ໃຫ້ຮູ້ວ່າ: ຄະນະບໍລິຫານງານສູນກາງ ກໍ່ໄດ້ປຶກສາຫາລື ແລະ ເປັນເອກະພາບສູງກັບໃບສະເໜີຂອງກົມການເມືອງກ່ຽວກັບຮ່າງບັນຊີລາຍຊື່ຄະນະປະທານ, ຄະນະເລຂາ ແລະ ຄະນະກວດກາຖານະນິຕິບຸກຄົນ ຜູ້ແທນຂອງກອງປະຊຸມໃຫຍ່ທົ່ວປະເທດຄັ້ງທີ 12 ຂອງພັກ. ທ່ານເລຂາທິການໃຫຍ່ ຫງວຽນຟູຈ້ອງ ຢືນຢັນວ່າ: ກອງປະຊຸມໄດ້ສຳເລັດຜົນຢ່າງຈົບງາມ ແລະ ການປະຕິບັດວຽກງານກະກຽມໃຫ້ແກ່ກອງປະຊຸມໃຫຍ່ທົ່ວປະເທດຄັ້ງທີ 12 ຂອງພັກ ໄດ້ສຳເລັດໂດຍພື້ນຖານ ຖືກຕາມຄາດໝາຍ, ຄວາມຮຽກຮ້ອງ ແລະ ແຜນການທີ່ໄດ້ວາງອອກ.
(ແຫຼ່ງຄັດຈາກ VOV)